<<Մենք Հայաստանի մասին լրիվ այլ պատկերացում ունեինք , սակայն ականատես եղանք լրիվ այլ պատկերի, պատերազմին հաջորդող տարիներն էին ամենուրեք աղքատություն էր տիրում, չկար աշխատանք, խղճուկ վիճակ, մեր բարեկամներից շատերը հեռացան՝ նորից բռնելով գաղթի ճամփան, բայց մեր ընտանիքը մնաց այստեղ: Այն, ինչ մենք բերել էինք մեզ հետ, նորություն էր տեղաբնակների համար, շատ հայրենադարձներ վաճառեցին իրենց հետ բերված և սպասքը, և զարդերը և հագուստը: Մեր նիստուկացը, ապրելակերպը, հագուկապը՝ գրեթե ամեն ինչ տարբերվում էր տեղաբնակներից: Դա բնական էր, քանի որ մենք մեզ հետ բերել էինք ուրիշ երկրի սովորույթներն ու ապրելակերպը>>: